**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН**

**ХОРООНЫ 01 ДҮГЭЭР САРЫН 29-НИЙ** **ӨДӨР /БЯМБА**

**ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудасны дугаар** |
|  **1.** | Хуралдааны товч тэмдэглэл: | 1-2 |
|  **2.** | Хуралдааны дэлгэрэнгүй тэмдэглэл:  | 3-8 |
| 1.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.01.28-ны өдөр өргөн мэдүүлсэн, **хоёр дахь хэлэлцүүлэг,**санал, дүгнэлтээ Төсвийн байнгын хороонд хүргүүлнэ/ | 3-8 |

***Монгол Улсын Их Хурлын 2022 оны ээлжит бус чуулганы***

***Боловсрол, соёл, шинжлэх ухаан, спортын байнгын хорооны***

***01 дүгээр сарын 29-ний******өдөр /Бямба гараг/-ийн***

***хуралдааны товч тэмдэглэл***

 Улсын Их Хурлын гишүүн Х.Ганхуяг ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Улсын Их Хурлын гишүүн Г.Амартүвшин, Т.Аубакир, Э.Батшугар, Х.Ганхуяг, Ж.Чинбүрэн, С.Чинзориг, Л.Энх-Амгалан нар “Жанжин Д.Сүхбаатар” танхимд биечлэн, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд* *ирвэл зохих 19 гишүүнээс 15 гишүүн цахим хуралдааны программын ирцэд бүртгүүлж, 78.9 хувийн ирцтэйгээр хуралдаан 10 цаг 05 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Дамдинням, П.Анужин, Б.Баярсайхан, Т.Энхтүвшин.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.01.28-ны өдөр өргөн мэдүүлсэн,****хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Соёлын сайд Ч.Номин, Сангийн яамны Төрийн нарийн бичгийн дарга Ж.Ганбат, мөн яамны Төсвийн хөрөнгө оруулалтын газрын дарга Ч.Чимэдсүрэн, Хөгжлийн санхүүжилтийн газрын дарга И.Батхүү, Төсвийн зарлагын хэлтсийн дарга М.Санжаадорж, Соёлын яамны Төрийн нарийн бичгийн дарга С.Оюунбилэг, мөн яамны Санхүү, хөрөнгө оруулалтын газрын дарга Ж.Отгонбат, Биеийн тамир, спортын улсын хорооны Бодлого төлөвлөлтийн газрын дарга О.Гэрэл, мөн хорооны Санхүү, хөрөнгө оруулалтын хэлтсийн дарга Э.Адъяасүрэн нар “Жанжин Д.Сүхбаатар” тахимд биечлэн оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт А.Болортуяа, Н.Монголмаа, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн зөвлөх М.Солонго, референт С.Төрмөнх, мөн газрын Хяналт шалгалтын хэлтсийн референт Х.Хэрлэн **нар байлцав.**

Төсвийн төслийн талаар Улсын Их Хурлын гишүүн, Боловсрол, шинжлэх ухааны сайд Л.Энх-Амгалан “Жанжин Д.Сүхбаатар” танхимаастанилцуулав.

Танилцуулгатай холбогдуулан Улсын Их Хурлын гишүүн С.Чинзоригийн тавьсан асуултад Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Хөдөлмөр, нийгмийн хамгааллын сайд А.Ариунзаяа хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг MyРarliament программыг ашиглан цахим хэлбэрээр явуулав.*

**Х.Ганхуяг:** Улсын Их Хурлын гишүүн Ч.Ундрамын гаргасан, Төслийн XIII.1.3.31-д “Ерөнхий боловсролын сургуулийн физикийн технологийн тоног төхөөрөмж /Сэлэнгэ/” гэж нэршил өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

76.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Г.Амартүвшин Төсвийн байнгын хорооны хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 19 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 10 цаг 24 минутад өндөрлөв.*

**Тэмдэглэлтэй танилцсан:**

 БОЛОВСРОЛ, СОЁЛ,

 ШИНЖЛЭХ УХААН, СПОРТЫН

 БАЙНГЫН ХОРООНЫ

 ДАРГА Г.ДАМДИННЯМ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ**

**01 ДҮГЭЭР САРЫН 29-НИЙ ӨДӨР /БЯМБА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Ганхуяг:** Байнгын хорооны эрхэм гишүүдийн энэ өдрийн амар амгаланг айлтгая. Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллагуудаас КОВИД-19 цар тахлын онцгой нөхцөл байдалтай холбогдуулан гаргасан зөвлөмж, шийдвэрийг баримтлан Монгол Улсын Их Хурлын чуулганы хуралдааны дэгийн тухай хуульд заасан онцгой нөхцөлд эрхлэх цахим хуралдааны дэгийн дагуу 2022 оны 01 дүгээр сарын 29-ний өдрийн Боловсрол соёл, шинжлэх ухаан, спортын байнгын хорооны хуралдаанд гишүүд танхимаар болон цахим программыг ашиглан цахимаар оролцож байна.

Байнгын хорооны хуралдаанд оролцож байгаа гишүүдийн ирцийг танилцуулъя. Адъяасүрэн цахимаар, Амартүвшин гишүүн танхимаар, Баатарбилэг гишүүн цахим, Мөнхбат гишүүн цахим, Мөнхцэцэг гишүүн цахим, Ц.Мөнхцэцэг гишүүн цахим, Ундрам гишүүн цахим, Чинбүрэн гишүүн цахим, Чинзориг гишүүн танхимаар, Энх-Амгалан гишүүн танхимаар. Ингээд хэдээс хэдэн юм бэ? 19 гишүүнээс 10 гишүүн ирсэн байна. 51 хувийн ирцтэйгээр хуралдаанаа эхэлье. Материал цахимаар тараагдсан байгаа шүү, parliament.mn, i-pad -аараа тараагдсан материалтай танилцаж болно шүү. Танд бас сая хэвлэсэн байдлаар бас тараасан байгаа.

Сургууль, цэцэрлэг хасагдсан, өөрчлөлт орсныг бол энэ хэвлэсэн байдлаар тараасан байгаа шүү. Байнгын хорооны хуралдаанаар хэлэлцэх асуудлыг танилцуулъя.

**Нэг.Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 онд төсвийн тухай хуульд өөрчлөлт оруулах тухай хуулийн төсөл,** Засгийн газар 2020 оны 01 дүгээр сарын 28-ны өдөр өргөн мэдүүлсэн **хоёр дахь хэлэлцүүлэг**.Төсвийн байнгын хороонд хүргүүлнэ.

Хэлэлцэх асуудлаар саналтай гишүүн байна уу? Хэлэлцэх асуудалтай холбоотойгоор цахимаар бас саналтай гишүүн байна уу? Саналтай гишүүн байхгүй бол хэлэлцэх асуудалд орно.

Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслийн хоёр дахь хэлэлцүүлгийг хэлэлцэж эхэлье.

Монгол Улсын Их Хурлын чуулганы хуралдааны дэгийн тухай хуулийн хувьд 70 дугаар зүйлийн 70.1-д төсвийн болон бусад байнгын хороо, төсвийн зарлагын хяналтын дэд хороо эрхлэх асуудлын хүрээнд нам, эвслийн бүлэг, төсвийн төслийг хэлэлцэнэ гэж заасан. Монгол Улсын Их Хурлын чуулгын хуралдааны дэгийн тухай хуулийн 70 дугаар зүйлийн 70.2-д санхүү, төсвийн асуудал эрхэлсэн Засгийн газрын гишүүн, төсвийн төслийн танилцуулгыг Монгол улсын Ерөнхий аудитор, төсвийн төслийн талаарх аудитын дүгнэлтийг байнгын хороо болон дэд хороо, нам, эвслийн бүлгийн хуралдаанд танилцуулна гэж заасан.

Хуралдаанд оролцож байгаа ажлын хэсгийн гишүүдийг танилцуулна. Хөдөлмөр, нийгмийн хамгааллын сайд Ариунзаяа, Соёлын сайд Номин, Сангийн яамны Төсвийн хөрөнгө оруулалтын газрын дарга Чимидсүрэн, Сангийн яамны Хөгжлийн санхүүжилтийн газрын дарга Батхүү, Сангийн яамны Төсвийн зарлагын хэлтсийн дарга Санжаадорж, Соёлын яамны Төрийн нарийн бичгийн дарга Оюунбилэг, Соёлын яамны Санхүү, хөрөнгө оруулалтын газрын дарга Отгонбат, Биеийн тамир, спортын улсын хорооны Бодлого төлөвлөлтийн газрын дарга Гэрэл, Биеийн тамир, спортын улсын хорооны Санхүү, хөрөнгө оруулалтын хэлтсийн дарга Адъяасүрэн, Сангийн яамны Төрийн нарийн бичгийн дарга Ганбат.

Монгол улсын 2022 орны төсвийн тодотголын төслийн талаар танилцуулгыг Боловсрол, шинжлэх ухааны яамны сайд Энх-Амгалан танилцуулна.

**Л.Энх-Амгалан:** Байнгын хорооны хуралдаан даргалагч, эрхэм гишүүд ээ,

Монгол улсын Засгийн газраас Монгол улсын 22 оны төсвийн тухай хуульд өөрчлөлт оруулах тухай, Нийгмийн даатгалын сангийн 22 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг 22 оны 01 сарын 28-ны өдөр Улсын Их Хуралд өргөн мэдүүллээ. Коронавируст халдварт цар тахлын нөлөөгөөр дэлхий нийт сүүлийн 2 жилийн хугацаанд эрүүл мэнд, нийгэм эдийн засгийн хүндхэн сорилтуудтай нүүр тулж байна.

Манай улсын хувьд ч эдийн засгийн хүндхэн нөхцөл байдлыг туулж байгаа хэдий ч Монгол улсын Засгийн газар санхүү, төсвийн бүхий л боломжит нөөцөө дайчилж, иргэдийнхээ эрүүл мэнд, орлогыг хамгаалах аж ахуйн нэгжүүдээ дэмжих, эдийн засгаа сэргээх нийт 6.9 их наяд төгрөгтэй тэнцэх хэмжээний арга хэмжээг цогцоор нь авч хэрэгжүүлсэн байна.

Зорилтот хүн амыг бүрэн вакцинжуулж, эрүүл мэндээ хамгаалж, эдийн засгаа сэргээх 10 их наядын цогц төлөвлөгөөг хэрэгжүүлж ажлын байрыг хадгалах, бизнесийг дэмжих бодлогын үр дүн 21 оны төсвийн гүйцэтгэлд эергээр нөлөөллөө.

Монгол улсын Ерөнхийлөгчөөс ахмад настны тэтгэврийг нэмэгдүүлэхэд чиглэсэн тодорхой чиглэл, шийдлийг дотоод нөөц бололцоогоо дайчлан, яаралтай боловсруулж үе шаттай авч хэрэгжүүлж ажиллахыг Монгол улсын Засгийн газарт чиглэл болгосонтой холбогдуулан Төсвийн тухай хуулийн 34 дүгээр зүйлийн 34.1.4-т заасны дагуу төсвийн тодотголын төслийг боловсрууллаа.

Төсвийн тодотголыг хэрэгжүүлэхэд тэтгэвэр нэмэгдүүлэх эх үүсвэр, мөнгөн хөрөнгийн хувьд боломжтой боловч нэгдсэн төсвийн алдагдлын хэмжээг Төсвийн тогтвортой байдлын тухай хууль болон Монгол улсын нэгдсэн төсвийн 22 оны төсвийн хүрээний мэдэгдэл, 23-24 оны Төсвийн төсөөллийн тухай хуульд заасан хэмжээнд барих шаардлагатай тул нэгдсэн төсвийн нийт алдагдлын хэмжээг өөрчлөхгүйгээр төсвийн ерөнхийлөн захирагч нарын төсөв хооронд зохицуулалт хийх замаар улсын төсвийн зарлагыг бууруулах мөн дүнгээр нийгмийн даатгалын тэтгэврийн сангийн төсвийг нэмэгдүүлэх замаар шийдвэрлэхээр төлөвлөлөө.

Улсын Их Хурлын эрхэм гишүүд ээ,

Өндөр настны тэтгэврийн нэмэгдэлтэй уялдуулан Монгол улсын Засгийн газраас боловсруулж, Улсын Их Хуралд өргөн мэдүүлсэн Монгол улсын засгийн газраас Монгол улсын 22 оны төсвийн тухай хуульд өөрчлөлт оруулах тухай, Нийгмийн даатгалын сангийн 22 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг хэлэлцэн шийдвэрлэж өгөхийг хүсье.

**Х.Ганхуяг:** Хууль санаачлагч болон байнгын хорооны өөрийн эрхлэх асуудлын хүрээнд хамаарах төсвийн ерөнхийлөн захирагч нараас асуулт асуух гишүүн байна уу? Цахимаар? Чинзориг гишүүн.

**С.Чинзориг:** Илтгэгчээс 2,3 зүйл асууя.

Нэг дэх асуудал нь бид энэ тэтгэвэр нэмэх ерөнхий санааг нь бол дэмжээд байгаа юм. Гэхдээ яг одоо энэ тэтгэвэр нэмэгдүүлэх гэж байгаа, оруулж ирж байгаа энэ санал бол бас дэмжихэд бол жаахан төвөгтэй байх юм. Та бүхэн маань тэтгэврийн зөрүү арилгана, ойртуулна гэдгийг одоо юу гэж ойлгоод байгаа юм бэ Энх-Амгалан сайд аа танаас асууж байна. Энх-Амгалан сайд танаас асуугаад байна шүү дээ. Тэтгэврийн зөрүүг арилгана гэдгийг юу гэж ойлгоод байгаа юм бэ та? Одоо энэ арга хэмжээг авснаараа та бүхэн тэтгэврийн зөрүү арилж байна гэж ойлгож байгаа юм уу?

Хоёр дахь асуудал нь хөдөлмөрийн үнэлэмжийг одоо үндсэндээ тэгээд устгах чиглэл рүүгээ л явлаа л даа. Манай Ариунзаяа сайд халамжаас хөдөлмөрт гэсэн нэг лоозонгийн үгтэй. Одоо тэгээд хөдөлмөр хийсэн ч бай, ур чадвар өндөртэй бай, өндөр цалинтай байсан бай, ур чадвар багатай, бага цалинтай байсан ч бүгдээрээ адилхан тэтгэвэр авдаг ийм тогтолцоо руу л орлоо шүү дээ. Энийгээ та бүхэн одоо зөв гэж одоо үзэж байгаа юм уу, үгүй юм уу?

Гурав дахь асуудал нь доод тэтгэврийг 150-аар нэмээд 500 болгох юм байна. 500-аас дээших тэтгэврийг 15 хувиар нэмэх юм байна. Гэтэл чинь 350001-500000 хооронд тэтгэвэр авдаг 100 мянган иргэд бий. Эдгээр иргэдийн тэтгэврийг хэрхэн яаж одоо нэмэгдүүлэх гэж байгаа юм бэ? Манай байнгын хороо багш нарын асуудал эрхэлдэг. Багш нар бол үндсэндээ 450 мянган төгрөгийн тэтгэвэр авч байгаа дунджаар. Одоо ингээд 50 мянгаар нэмэгдээд 500 болох юм байна. Одоо 350 мянгын бага тэтгэврээр чинь багш нар бол 100 мянган төгрөгийн илүү тэтгэвэр авдаг. Гэтэл одоо доод тэтгэвэр авч байгаа, одоо авч байгаа иргэдтэйгээ адилхан 500 мянган төгрөг тэтгэвэр авдаг болох нь л дээ. Энэ одоо шударга юм уу, дэмжиж байгаа юм уу?

**Х.Ганхуяг:** Дараа нь тодруулах уу? Энх-Амгалан сайд хариулах уу?

**Л.Энх-Амгалан:** Энэ дээр би ерөнхий нэг тайлбар хэлээд тэгээд Ариунзаяа сайд илүү дэлгэрэнгүй хариулсан нь дээр байх болов уу гэж бодож байна.

Яах вэ гол одоо барьж байгаа зарчим бол мэдээж нөгөө тэтгэврийн доод тэтгэвэр давж байгаа улсууд байгаа. Нийт үндсэндээ нийт тэтгэвэр авагчдыг чинь бараг 60,70 хувь нь доод тэтгэвэр авдаг ийм л тогтолцоотой улс болчхоод байгаа шүү дээ. Тийм учраас бол энэ доод тэтгэвэр авч байгаа улсуудын тэтгэврийг 500 мянгад хүргэе гэсэн ийм зорилт тавьж л энэ дээр тооцоо судалгаа хийж л өнөөдөр ингээд энэ төсвийн тодотголыг хийж байгаа.

Гэхдээ бид нар нэг зүйлийг ойлгомоор юм байна лээ. Энэ Ариунзаяа сайд бас энийг нэлээн дэлгэрэнгүй тайлбарлах байх. Саяын Чинзориг гишүүний хэлээд байгаа энэ бол бас бодитой ийм эрсдэл үүснэ. Энийг бол бид нар хүлээн зөвшөөрөх ёстой. Тэгэхээр үндсэндээ цаашдаа бол ингээд 900 мянган төгрөгөөс 1 сая төгрөгийн цалин авдаг улсууд яг тэтгэврээ тогтоолгоход бол яг доод тэтгэврээр тогтоолгочих ийм нөхцөл байдлууд бол үүсэх нь үүснэ.

Гэхдээ бид нар нэгэнт Улсын Их Хурал дээр нийгмийн даатгалын багц хуулийг өргөн барьчихсан байж байгаа. Энэ хэлэлцүүлгийн шатанд явж байгаа. Цаашдаа бид нар ер нь Монгол улсад энэ тэтгэврийнхээ тогтолцоогоор нь харж байж өнөөдөр өнгөрсөн хугацаанд үүссэн болон ирээдүйд үүсэх энэ асуудлуудыг зөв шийдвэрлэх нэг ийм л гарц байх болов уу л гэж харж байгаа шүү дээ. Тийм. Энэ дээр Ариунзаяа сайд нэмээд хариулчих уу тээ.

**Х.Ганхуяг:** Ажлын хэсэг 4 номер.

**А.Ариунзаяа:** Нийгмийн даатгалын тогтолцоо маань өөрөө 95 онд яг албажиж, хуульчилж 95 оноос хойш иргэд нийгмийн даатгалын шимтгэлээ төлж ирсэн байгаа. Тэрнээс өмнө бол төр засгийн зүгээс тэтгэвэр тогтоох тэтгэврийн сангаа дааж авч явдаг байсан. Одоо бол 95 оноос өмнө тэтгэвэрт гарсан байгаа иргэдийн тэтгэврийг бол төр засаг өөрөө даасан хэвээрээ ингээд явж байгаа. 95 оноос хойш нийгмийн даатгалын шимтгэлээ төлж явсан иргэдийн хувьд бол тухай бүрдээ бас өөрсдийн гэсэн цалин нь бодогдож байвал цалингаасаа, үгүй бол тухайн хувь тэнцүүлсэн эсвэл бүрэн тэтгэвэр гэдэг ийм 2 янз л байгаа шүү дээ. Одоог хүртэл тэтгэвэр нэмэгдүүлэх арга хэмжээ авахдаа 15 он, 16 он, 18 он, 19 он, 20 онуудад дандаа л зүгээр ийм бага зэрэг хамгийн ихдээ 20-30 мянган төгрөгөөр нэмэгдүүлж байсан ийм л арга хэмжээ авч хэрэгжүүлж байсан. Хамгийн сүүлд одоо 20 оны 1 сарын 22-нд Засгийн газрын 24 дүгээр тогтоолоор бүрэн тэтгэврийг 350 мянган төгрөг, хувь тэнцүүлсэн тэтгэврийг 300 мянган төгрөг, бусад тэтгэврийг 25-30 мянган төгрөгөөр нэмэгдүүлж байсан. Ийм арга хэмжээг үеийн үед л авч хэрэгжүүлсэн байна.

Эдгээр энэ арга хэмжээнүүдийг авч байх үед бол Чинзориг гишүүн маань өөрөө сайд байсан, дэд сайд байсан. Ямар зарчмаар явдаг байсан бэ гэдгийг бол өөрөө бас сайн мэднэ. Ер нь бол үеийн үед л энэ тэтгэврийн зөрүүг хэрхэн яаж арилгах гээд байгаа юм бэ гэдэг асуудлыг хүмүүс ярьдаг. Гэхдээ энэ бол бас ойлголтын маш том зөрүүгийн улмаас бол их өөр, өөр юм ярьж ойлгоод байдаг л даа.

Ер нь нийгмийн даатгалын хуулиараа итгэлцүүрийг одоо шинэчилнэ гэсэн ийм ойлголт байдаг. Итгэлцүүр нь өөрөө тухайн хүний авч байсан цалинг 10 жилийн өмнө авч байсан цалин жилийн өмнө авч байсан цалинг одоо…/минут дуусав./

**Х.Ганхуяг:** Цахимаар Ундрам гишүүн. Чинзориг гишүүн тодруулъя.

**С.Чинзориг:** Та нар тэгээд тэтгэврийн зөрүү арилж байгаа гэж үзэж байгаа юм уу, үгүй юм уу?

Хоёр дахь асуудал нь тэр 350001-500000 төгрөгийн тэтгэвэртэй иргэд чинь бүрэн тэтгэврийн доод хэмжээ рүү гулсаад орчихлоо шүү дээ. 450 мянган төгрөгийн тэтгэвэртэй байсан багш 55 мянгаар нэмэгдээд 500-г авна. Одоо 350 мянган төгрөгийн тэтгэврээс чинь бага тэтгэвэртэй хүнээс 100 мянгаар илүү тэтгэвэр авч байсан багш хүн одоо тэгээд адилхан тэтгэвэр авдаг боллоо шүү дээ. Энэ чинь одоо шударга юм уу? зөв юм уу? л гээд байгаа юм. Нөгөө хөдөлмөрийн үнэлэмж үнэ юм чинь тэгээд яг алдлаа шүү дээ. Цаашдаа ингээд явах юм бол наана чинь өндөр тэтгэвэр, цалин авах өндөр ур чадвартай байх ямар ч шаардлагагүй боллоо. Миний үеийн тэтгэвэр нэмж байсан нь энэ бол шал өөр шүү Ариунзаяа. Доод тэтгэврийг ингэж огцом 50 орчим хувиар нэмж байгаагүй. Дандаа ижил бүгдээрэнг нь жигд 20-25 мянган төгрөг л нэмдэг байсан юм. Ийм асар том зөрүү үүсгэдэггүй байсан юм. Битгий худлаа юм яриад ингээд гүжирдээд бай хүн.

**Х.Ганхуяг:** Ажлын хэсэг 4 номер.

**А.Ариунзаяа:** Монгол улсын Засгийн газрын зүгээс инфляцын төвшинтэй уялдуулан жил бүр цалин тэтгэврийг нэмэгдүүлнэ гэсэн бодлогын зорилтыг дэвшүүлсэн. Энэ жилийн хувьд хүн бүрийн тэтгэврийг 15 хувиар нэмэгдүүлнэ гэсэн зорилтыг дэвшүүлсэн. 15 хувиар нэмэгдүүлээд 500 мянган төгрөг бүрэн тэтгэвэр хүрэхгүй бол 500 мянган төгрөг хүртэл нь нэмэгдүүлнэ. Таны саяын хэлсэн 450 мянган төгрөг авдаг, 480 мянган төгрөг тэтгэврийн нэмэгдэл авдаг хүмүүс 50 мянган төгрөг, 20 мянган төгрөгөөр нэмэгдүүлнэ гэдэг ойлголт чинь буруу. Тэдгээр хүмүүст 15 хувь нэмэгдүүлнэ. 350 мянган төгрөг бүрэн тэтгэвэр авч байгаа 200 мянга хүн байгаа. Үнэхээрийн 500 мянган төгрөгөөс доош тэтгэвэр авч байгаа энэ ахмадуудын чинь 80 хувь нь байна. Маш том зөрүү үүсчихсэн байгаа учраас хоёрын хооронд жоохон мөнгө нэмээд энэ чинь амьдралд нь хүрэлцэхгүй байна, зөв бодлогодоо орж чадахгүй байна гэдэг л бодлогын зорилтыг Ерөнхий сайд, Ерөнхийлөгч, Улсын Их Хурлын дарга, нам, гишүүд, бүлэг бүгдээрээ л гаргачихлаа шүү дээ. Тэгээд бодлогоо дагахгүй өөр яах юм бэ. Цааш цаашдаа харин энэхүү инфляцын төвшинтэй жил болгон…/минут дуусав./

**Х.Ганхуяг:** Санал хураалт явуулж эхэлье. Монгол улсын 2022 оны төсвийн тодотголын төсөлтэй холбогдуулан зарчмын зөрүүтэй санал гаргах гишүүн байна уу? Цахим дээр байна уу?

Ундрам гишүүний бичгээр гаргасан зарчмын зөрүүтэй санал байгаа энийг уншиж танилцуулъя. Монгол улсын 2022 оны төсвийн тухай хуулийн XIII.1.3.31-т ерөнхий боловсролын сургуулийн физикийн лабораторийн тоног төхөөрөмж “Сэлэнгэ” гэснийг “Ерөнхий боловсролын сургуулийн физикийн технологийн тоног төхөөрөмж” гэж өөрчлөх, нэршлийг өөрчлөх төсөвт өртөгт өөрчлөлт орохгүй гээд Ундрам гишүүн.

Санал хураалт. Туршилтын санал хураалт шүү. Туршилтын санал хураалт дахиад явуулъя.Санал хураалт.

76.9 хувиар санал хураалт дэмжигдэж санал хураалт явуулж дууслаа.

Төсвийн төслийн хоёр дахь хэлэлцүүлгийг хийсэн талаар байнгын хорооноос гаргах санал, дүгнэлтийг Улсын Их Хурлын гишүүн Амартүвшин Төсвийн байнгын хорооны хуралдаанд танилцуулна.

 Монгол улсын 2022 орны төсвийн тодотголын төслийн хоёр дахь хэлэлцүүлэг хэлэлцэж дууслаа. Байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье. Гишүүдэд баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР